
Az életminőség, az affektív tényezők és a fájdalomkatasztrofizáció kapcsolata a migrénnel

Kulcsszavak: migrén; életminőség; affektív tényezők; fájdalomkatasztrofizáció
Szakirodalmi háttér és cél. Korábbi kutatások bizonyították a migrén negatív hatását az életminőségre, valamint annak komponenseire. A migrénben szenvedők körében az affektív zavarok, mint társbetegségek gyakran megjelennek, valamint a migrénben szenvedők hajlamosabbak a fájdalomkatasztrofizációra, mint az egészséges egyének. Kutatásom célja annak vizsgálata, hogy milyen hatással van a migrén az életminőségre, az affektivitásra és a fájdalomkatasztrofizációra.
Módszerek. A vizsgálatomban összesen 141 fő vett részt [átlagéletkor: 30,5 év (SD: 11,1), 25 férfi és 116 nő]. A résztvevőket az életminőséget mérő Short-Form 36 Kérdőívvel (SF-36), a depresszió, a szorongás és a stressz mértékét mérő Depresszió, Szorongás és Stressz Skála (DASS-21) kérdőívvel, valamint a fájdalomkatasztrofizációt mérő Fájdalomkatasztrofizáció Kérdőívvel vizsgáltam. A résztvevőket ezek után három csoportra osztottam, öndiagnosztizált migrénes csoportra, orvos által diagnosztizált migrénes csoportra, valamint migrénben nem szenvedő kontrollcsoportra.
Eredmények. A szorongás (p < 0,001) és a stressz (p = 0,037) mértékében szignifikáns különbség volt a migrénben szenvedő és az egészséges kontrollcsoport között, a rosszabb eredményeket a migrénben szenvedők érték el, közülük is az öndiagnosztizáltak. Az öndiagnosztizált migrénben szenvedők szignifikánsan hajlamosabbak voltak a fájdalomkatasztrofizációra (p < 0,001), mint az egészséges kontrollcsoport. A Short-Form 36 Kérdőív eredményeiben a Fizikai egészségi állapot miatti korlátozottság (p < 0,001), a Szociális funkcionálás (p = 0,037), valamint a Fájdalom alskálán (p < 0,001) volt különbség a migrénben szenvedők és az egészséges kontrollcsoport között, a depresszió esetében (p = 0,236) nem jelent meg szignifikáns különbség a csoportok között.
Következtetés. Eredményeim a korábbi szakirodalommal párhuzamosan alátámasztják a migrénben szenvedők érzelmi állapotának előnytelenebb helyzetét, valamint a gyakoribb fájdalomkatasztrofizációra való hajlamot, illetve felhívja a figyelmet az öndiagnosztizált migrénben szenvedők rosszabb életminőségére, valamint társbetegségek és a fájdalomkatasztrofizáció fokozottabb jelenlétére.



